**Odluka**

**o rješavanju stambenih potreba državnih službenika i namještenika**

**(“Sl.list CG, br.31/2014)**

I. OSNOVNE ODREDBE

**Član 1**

Stambene potrebe državnih službenika i namještenika zaposlenih u ministarstvima i drugim organima uprave, službi Predsjednika Crne Gore, službi Skupštine Crne Gore, službi Vlade Crne Gore, službi Ustavnog suda Crne Gore, sudovima i državnom tužilaštvu, Fondu penzijskog i invalidskog osiguranja Crne Gore, Fondu za zdravstveno osiguranje Crne Gore, Zavodu za zapošljavanje Crne Gore, Fondu rada, Agenciji za mirno rješavanje radnih sporova i zaposlenih u nezavisnim tijelima, ako imaju status državnih službenika i namještenika u skladu sa posebnim zakonom, (u daljem tekstu: organi), rješavaju se na način, po kriterijumima i postupku utvrđenim ovom odlukom.

**Član 2**

Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.

**Član 3**

Rješavanje stambenih potreba državnih službenika i namještenika ostvaruje se prema planu za rješavanje stambenih potreba (u daljem tekstu: plan), koji donosi Komisija za stambena pitanja Vlade Crne Gore (u daljem tekstu: Komisija), najkasnije 60 dana od donošenja budžeta Crne Gore za tekuću godinu.

Plan sadrži:

1) broj stanova koji će se izgraditi, kupiti, odnosno obezbijediti radi:

- davanja po osnovu zakupa,

- kupovine pod povoljnijim uslovima;

2) iznose sredstava za dodjelu kredita za:

- izgradnju ili kupovinu stana,

- poboljšanje uslova stanovanja, i

- zamjenu stana;

3) podatke o građevinskom zemljištu koje će se obezbijediti za rješavanje stambenih potreba državnih službenika i namještenika (lokacija, površina i sl.);

4) ukupan iznos sredstava koja će se obezbijediti po namjenama i usmjeriti (koristiti) za rješavanje stambenih potreba državnih službenika i namještenika.

**Član 4**

Sredstva za rješavanje stambenih potreba državnih službenika i namještenika obezbjeđuju se iz:

- sredstava obezbijeđenih u budžetu Crne Gore za rješavanje stambenih potreba državnih službenika i namještenika;

- sredstava prodaje, zakupa i otkupa stanova;

- kredita;

- učešća sopstvenih sredstava državnih službenika i namještenika i

- drugih sredstava namijenjenih za rješavanje stambenih potreba, u skladu sa ovom odlukom.

**Član 5**

Uprava za imovinu (u daljem tekstu: Uprava) vodi evidenciju stanova odnosno stambenog fonda Crne Gore i obezbijeđenih sredstava za stambene potrebe državnih službenika i namještenika.

Podatke iz stava 1 ovog člana Uprava dostavlja Vladi Crne Gore (u daljem tekstu: Vlada) i Komisiji jednom godišnje.

**Član 6**

Organi podatke o iskazanim stambenim potrebama državnih službenika i namještenika dostavljaju organu državne uprave nadležnom za poslove stanovanja (u daljem tekstu:Ministarstvo), do 30. oktobra tekuće godine.

Ministarstvo objedinjene podatke o iskazanim stambenim potrebama dostavlja Vladi i Komisiji do 30. novembra tekuće godine.

**Član 7**

Državni službenik i namještenik ima pravo na rješavanje stambene potrebe pod uslovom da on ili član njegovog porodičnog domaćinstva:

- nema stan, odnosno porodičnu stambenu zgradu u svojini, susvojini ili zajedničkoj svojini;

- ima stan, odnosno porodičnu stambenu zgradu u svojini, susvojini ili zajedničkoj svojini neodgovarajuće površine.

Pravo na rješavanje stambene potrebe,u skladu sa ovom odlukom ima i:

- supružnik ili lice koje sa državnim službenikom i namještenikom živi u vanbračnoj zajednici i djeca državnog službenika i namještenika koji izgubi život u vršenju službene dužnosti ili povodom vršenja službene dužnosti ako nemaju riješenu stambenu potrebu i

- supružnik ili lice koje sa državnim službenikom i namještenikom živi u vanbračnoj zajednici i djeca državnog službenika i namještenika u slučaju smrti službenika i namještenika koji je podnio zahtjev za rješavanje stambene potrebe.

**Član 8**

Državni službenik i namještenik koji u mjestu rada, u smislu ove odluke nema stan, može zamjenom stana, odnosno porodične stambene zgrade koju je on ili član njegovog porodičnog domaćinstva stekao van mjesta rada rješavanjem stambene potrebe u skladu sa propisom Vlade, odnosno nadležnog organa jedinice lokalne samouprave, riješiti stambenu potrebu pod uslovom da taj stan ili porodičnu stambenu zgradu, ugovorom o razmjeni nepokretnosti, prenese u stambeni fond Crne Gore, odnosno stavi na raspolaganje Komisiji.

Mjestom rada, u smislu ove odluke, smatra se mjesto u kome državni službenik i namještenik obavlja poslove na koje je raspoređen.

Nepokretnost koja je prenesena u stambeni fond Crne Gore u skladu sa stavom 1 ovog člana, je predmet raspodjele po istom oglasu- vezana raspodjela.

Državni službenik i namještenik koji prenese stan u svojini ili porodičnu stambenu zgradu u stambeni fond Crne Gore, ima status lica koje nema stan.

II. KRITERIJUMI ZA RASPODJELU STANOVA, ODNOSNO SREDSTAVA ZA KREDITE NA ORGANE

**Član 9**

Raspodjelu stanova i sredstava za dodjelu kredita organima vrši Komisija.

**Član 10**

Stanovi, građevinsko zemljište i sredstva za kredite dodjeljuju se organima na osnovu sljedećih kriterijuma:

1) broj neriješenih stambenih potreba državnih službenika i namještenika u organu i

2) značaj i složenost poslova koje obavljaju državni službenici i namještenici sa neriješenom stambenom potrebom u organu.

Za svaki od kriterijuma iz stava 1 ovog člana organu pripada određeni broj bodova.

**Član 11**

Prema broju neriješenih stambenih potreba državnih službenika i namještenika, organu pripada:

- za svakog državnog službenika i namještenika koji nema stan 12 bodova;

- za svakog državnog službenika i namještenika koji u skladu sa članom 16 stav 1 tačka 2 ove odluke, ima stan neodgovarajuće površine 6 bodova.

**Član 12**

Značaj i složenost poslova koje obavljaju državni službenici i namještenici u organu vrednuje se na način predviđen u članu 15 ove odluke.

III. NAČIN I KRITERIJUMI ZA RJEŠAVANjE STAMBENIH POTREBA

**Član 13**

Državni službenik, odnosno namještenik može da rješava stambenu potrebu:

1) po osnovu zakupa stana;

2) kupovinom stana pod povoljnijim uslovima;

3) dodjelom kredita za izgradnju stana, kupovinu stana ili poboljšanje uslova stanovanja;

4) putem zamjene stana i

5) dodjelom građevinskog zemljišta za individualno rješavanje stambene potrebe.

**Član 14**

Rješavanje stambenih potreba državnih službenika i namještenika vrši se primjenom sljedećih kriterijuma:

- značaj poslova;

- postojeća stambena situacija;

- radni staž i

- broj članova porodičnog domaćinstva.

**Član 15**

Značaj i složenost poslova koje obavlja državni službenik i namještenik u organu vrednuje se na sljedeći način:

1) za poslove vrednovane koeficijentom od 2,00 do 2,92, pripada 40 bodova;

2) za poslove vrednovane koeficijentom od 2,93 do 3,44, pripada 45 bodova;

3) za poslove vrednovane koeficijentom od 3,45 do 4,09, pripada 50 bodova;

4) za poslove vrednovane koeficijentom od 4,10 do 4,67, pripada 55 bodova;

5) za poslove vrednovane koeficijentom od 4,68 do 5,19, pripada 60 bodova;

6) za poslove vrednovane koeficijentom od 5,20 do 5,71, pripada 65 bodova;

7) za poslove vrednovane koeficijentom od 5,72 do 6,10, pripada 70 bodova;

8) za poslove vrednovane koeficijentom od 6,11 do 6,62, pripada 80 bodova;

9) za poslove vrednovane koeficijentom od 6,63 do 7,01, pripada 90 bodova;

10) za poslove vrednovane koeficijentom od 7,02 do 7,15, pripada 100 bodova.

Izuzetno, organi kod kojih su pojedine grupe poslova i zadataka, zbog njihove specifičnosti i načina njihovog obavljanja, vrednovane drugačijim koeficijentima od koeficijenata iz stava 1 ovog člana, mogu kriterijum značaja poslova vrednovati u skladu sa posebnim aktom kojim se uređuje značaj i složenost poslova koje obavljaju državni službenici i namještenici i vrednovanje koeficijenata, koji donosi starješina tog organa, u skladu sa zakonom.

Kada se zakonom, u okviru istih zvanja i platnih razreda državnih službenika i namještenika, utvrde drugačiji koeficijenti od koeficijenataiz stava 1 ovog člana, vrši se njihovo prilagođavanje sa utvrđenim promjenama u skladu sa zakonom.

**Član 16**

Postojeća stambena situacija vrednuje se na način da:

1) državnom službeniku i namješteniku koji nema stan, odnosno porodičnu stambenu zgradu u svojini, susvojini, ili zajedničkoj svojini, pripada 25 bodova;

2) državnom službeniku i namješteniku koji ima stan, odnosno porodičnu stambenu zgradu u svojini, susvojini ili zajedničkoj svojini, neodgovarajuće površine:

- po članu porodičnog domaćinstva do 8 m2, pripada 15 bodova;

- po članu porodičnog domaćinstva do 12 m2, pripada 10 bodova;

- po članu porodičnog domaćinstva do 16 m2, pripada 5 bodova.

Izuzetno od stava 1 ovog člana, ako su državni službenik i namještenik i njegov supružnik, zaposleni u istom organu ili drugom organu iz člana 1 ove odluke, postojeća stambena situacija se vrednuje na način da:

1) supružnicima koji nemaju stan, odnosno porodičnu stambenu zgradu u svojini, susvojini, ili zajedničkoj svojini, pripada 35 bodova;

2) supružnicima koji imaju stan, odnosno porodičnu stambenu zgradu u svojini, susvojini ili zajedničkoj svojini, neodgovarajuće površine:

- po članu porodičnog domaćinstva do 8 m2, pripada 17 bodova;

- po članu porodičnog domaćinstva do 12 m2, pripada 12 bodova;

- po članu porodičnog domaćinstva do 16 m2, pripada 7 bodova.

Državni službenik i namještenik iz st.1 i 2 ovog člana, dostavlja komisiji iz člana 34 stav 1 ove odluke dokaze o postojećoj stambenoj situaciji.

**Član 17**

Radni staž se vrednuje na način da se:

- državnom službeniku i namješteniku do 10 godina radnog staža, za svaku punu godinu radnog staža navršenu do dana zaključenja oglasa dodjeljuje 0,5 bodova,

- državnom službeniku i namješteniku do 20 godina radnog staža, za svaku punu godinu radnog staža do 10 godina dodjeljuje 0,5 bodova, a za svaku punu godinu radnog staža od 10 do 20 godina navršenih do dana zaključenja oglasa, dodjeljuje 1 bod,

- državnom službeniku i namješteniku preko 20 godina radnog staža, za svaku punu godinu radnog staža do 10 godina dodjeljuje 0,5 bodova, za svaku punu godinu radnog staža od 10 do 20 godina dodjeljuje 1 bod, a za svaku punu godinu radnog staža preko 20 godina, navršenu do dana zaključenja oglasa dodjeljuje 1,5 bodova.

**Član 18**

Broj članova porodičnog domaćinstva vrednuje se sa najviše 20 bodova, i to:

- porodičnom domaćinstvu do dva člana, pripada 5 bodova;

- porodičnom domaćinstvu od tri člana, pripada 10 bodova;

- porodičnom domaćinstvu od četiri člana, pripada 15 bodova;

- porodičnom domaćinstvu od pet i više članova, pripada 20 bodova.

**Član 19**

Stambena situacija državnog službenika i namještenika, odnosno člana njegovog porodičnog domaćinstva, koji je riješio stambenu potrebu u skladu sa propisom Vlade, odnosno nadležnog organa lokalne samouprave i nakon toga teretnim ili besteretnim poslom prenio pravo na stan ili porodičnu stambenu zgradu, do dana pokretanja postupka za rješavanje stambene potrebe, vrednovaće se prema stanju prije teretnog ili besteretnog raspolaganja stanom ili porodičnom stambenom zgradom.

Postojeća stambena situacija državnog službenika i namještenika, odnosno člana njegovog porodičnog domaćinstva, koji je dodjelom kredita rješavao stambenu potrebu u skladu sa propisom Vlade, odnosno nadležnog organa lokalne samouprave vrednuje se na način da se iznos dodijeljenih kreditnih sredstava preračunava u površinu stana, prema tržišnoj cijeni stana u mjestu rada državnog službenika i namještenika na dan dodjele kredita.

**Član 20**

Veličina stana koja se dodjeljuje državnom službeniku i namješteniku određuje se prema broju članova porodičnog domaćinstva, i to:

1) za samca garsonjera ili jednosoban stan;

2) za dva člana porodice - jednoiposoban ili dvosoban stan;

3) za tri člana porodice - dvoiposoban stan;

4) za četiri člana porodice - trosoban ili troiposoban stan, ako su djeca istog pola;

5) za četiri člana porodice - troiposoban ili četvorosoban stan, ako su djeca različitog pola;

6) za pet ili više članova porodice - četvorosoban ili veći stan.

Državnom službeniku i namješteniku se može dodijeliti na korišćenje stan manji od stana koji mu pripada u skladu sa stavom 1 ovog člana ako se o prihvatanju manjeg stana izjasni u pisanoj formi.

**Član 21**

Članovima porodičnog domaćinstva, u smislu ove odluke, smatraju se lica koja sa državnim službenikom, odnosno namještenikom žive u zajedničkom domaćinstvu i to:

- supružnik ili lice koje sa državnim službenikom odnosno namještenikom živi u vanbračnoj zajednici;

- djeca rođena u braku ili van braka, usvojena ili pastorčad i

- druga lica koja je državni službenik odnosno namještenik ili njegov supružnik dužan po zakonu da izdržava, a koji sa njim stanuju u istom stanu, odnosno porodičnoj stambenoj zgradi najmanje pet godina.

**Član 22**

Ako primjenom kriterijuma iz člana 14 ove odluke, dva ili više državnih službenika i namještenika imaju isti broj bodova, prioritet u rješavanju stambene potrebe ima prema sljedećem redosljedu:

- državni službenik i namještenik čiji je član porodičnog domaćinstva lice sa invaliditetom,

- državni službenik i namještenik prema broju bodova koji mu pripada po pojedinačnom kriterijumu prema redosledu iz člana 14 ove odluke.

**Član 23**

Za davanje stana po osnovu zakupa, zaključuje se ugovor o zakupu stana u koji se, pored zakonom propisanih elemenata, unose i podaci sadržani u rješenju o dodjeli stana.

Ugovor o zakupu stana zaključuju Uprava i državni službenik odnosno namještenik kome je dodijeljen stan po osnovu zakupa.

Ugovorom iz stava 1 ovog člana utvrđuje se i visina zakupnine za korišćenje stana po tom osnovu.

**Član 24**

Povoljniji uslovi za kupovinu stana, u skladu sa članom 13 tačka 2 ove odluke su:

1) kupovina stana na poček, sa otplatom cijene stana na rate, u trajanju najviše do 20 godina;

2) umanjenje prodajne cijene stana na ime radnog staža u visini od 5% za svaku punu godinu radnog staža i starosti zgrade po stopi od 3%, a najviše do 80% tržišne cijene stana.

Izuzetno od stava 1 ovog člana, kada se stambena potreba rješava dodjelom stana u izgradnji, povoljniji uslov za dodjelu stana je umanjenje tržišne cijene stana najmanje do njegove osnovne građevinske vrijednosti.

**Član 25**

Državnom službeniku i namješteniku može se dodijeliti kredit:

1) za izgradnju ili kupovinu stana u svojini;

2) za pretvaranje zajedničke svojine ili susvojine u etažnu svojinu;

3) kao učešće za dobijanje stambenog kredita kod banke;

4) za poboljšanje uslova stanovanja - do 15 000 eura;

5) za kupovinu građevinskog zemljišta za izgradnju stana ili porodične stambene zgrade;

6) za izmirenje naknade za komunalno opremanje građevinskog zemljišta i

7) za zajedničko rješavanje stambene potrebe po osnovu udruživanja sredstava, u skladu sa članom 33 ove odluke.

**Član 26**

Kredit za izgradnju ili kupovinu stana u svojini, odnosno učešće za dobijanje stambenog kredita kod banke, državnom službeniku i namješteniku može se dati najviše do vrijednosti od 18 m2 po članu porodičnog domaćinstva.

Izuzetno od stava 1 ovog člana, samcu se može dati kredit za izgradnju ili kupovinu stana, odnosno učešće za dobijanje stambenog kredita kod banke, najviše do vrijednosti od 25 m2.

**Član 27**

Visina kredita za poboljšanje uslova stanovanja utvrđuje se na osnovu obima radova koji procjenjuje stručna komisija Uprave.

Kredit iz stava 1 ovog člana dodjeljuje se bez oglašavanja.

**Član 28**

Kredit se dodjeljuje pod sljedećim uslovima:

1) za izgradnju ili kupovinu stana u svojini, za period do 20 godina;

2) za pretvaranje zajedničke svojine ili susvojine u etažnu svojinu, za period do 20 godina;

3) kao učešće za dobijanje stambenog kredita kod banke, za period do 20 godina;

4) za poboljšanje uslova stanovanja, za period do 10 godina;

5) za kupovinu građevinskog zemljišta za izgradnju stana ili porodične stambene zgrade,za period do 20 godina;

6) za izmirenje naknada za komunalno opremanje građevinskog zemljišta, za period do 20 godina i

7) za zajedničko rješavanje stambene potrebe na osnovu udruživanja sredstava, za period do 15 godina.

Visinu kamatne stope na predlog Komisije utvrđuje Vlada.

Međusobna prava i obaveze u vezi sa dodjelom kredita iz stava 1 ovog člana, bliže se uređuju ugovorom, u skladu sa zakonom i ovom odlukom.

**Član 29**

Povoljniji uslovi za vraćanje kredita su:

- otplata kredita na rate u trajanju do 20 godina i

- umanjenje iznosa kredita u visini od 5% za svaku punu godinu radnog staža, a najviše do 80% iznosa dodjeljenog kredita.

**Član 30**

Državni službenik i namještenik je dužan da davaocu stana, kredita, odnosno građevinskog zemljišta vrati stan, kredit, odnosno građevinsko zemljište ili nadoknadi tržišnu vrijednost stana, odnosno građevinskog zemljišta, u slučaju da svojevoljno raskine radni odnos u organu koji mu je dodijelio stan, kredit odnosno građevinsko zemljište, ili drugom organu iz člana 1 ove odluke, prije isteka perioda od pet godina od dana zaključenja ugovora o kupovini stana ili građevinskog zemljišta, odnosno ugovora o kreditu.

Ugovor o zakupu, ugovor o kupovini stana, odnosno građevinskog zemljišta i ugovor o kreditu, obavezno sadrži odredbu da je državni službenik i namještenik, kome je dodijeljen stan, građevinsko zemljište odnosno kredit, dužan da vrati stan, kredit, odnosno građevinsko zemljište u slučaju svojevoljnog raskida radnog odnosa u organu ili drugom organu iz člana 1 ove odluke prije isteka perioda od pet godina od dana zaključenja ugovora o kupovini stana ili građevinskog zemljišta, odnosno ugovora o kreditu.

Ukoliko državni službenik i namještenik vrati stan, kredit, odnosno građevinsko zemljište, u skladu sa stavom 1 ovog člana, nadoknađuje mu se iznos koji je plaćao u periodu do raskida radnog odnosa.

Ukoliko državni službenik i namještenik zadrži stan, odnosno građevinsko zemljište, dužan je da nadoknadi tržišnu vrijednost stana, odnosno građevinskog zemljišta.

Tržišna vrijednost stana, odnosno građevinskog zemljišta se utvrđuje na dan raskida radnog odnosa državnog službenika i namještenika i umanjuje se za iznos koji je uplaćen do dana raskida radnog odnosa.

Ukoliko državni službenik i namještenik ne vrati kredit u smislu stava 3 ovog člana, davalac kredita je dužan da sa državnim službenikom i namještenikom zaključi aneks ugovora o kreditu, kojim će se ukinuti povoljniji uslovi za vraćanje preostalog iznosa kredita, u skladu sa ovom odlukom.

Obaveza iz stava 1 ovog člana ne odnosi se na državne službenike i namještenike koji imaju najmanje deset godina radnog staža u organu, odnosno drugom organu iz člana 1 ove odluke.

**Član 31**

Kod prodaje stana na poček sa otplatom stana na rate i u slučaju dodjele kredita za rješavanje stambene potrebe, kupcu stana, odnosno građevinskog zemljišta, odnosno korisniku kredita, prethodno se upisuje hipoteka na njegovim nepokretnostima, u visini kupoprodajne cijene stana ili građevinskog zemljišta, odnosno iznosa kredita.

Ako kupac stana, odnosno građevinskog zemljišta, odnosno korisnik kredita, nema nepokretnosti, upisuje mu se hipotekarni dug prvog reda na nepokretnost koja je predmet dodjele, odnosno primjenjuju se druga sredstva obezbjeđenja plaćanja.

**Član 32**

Sredstva kredita prenose se na račun državnog službenika odnosno namještenika ili na račun investitora ili prodavca stana, odnosno građevinskog zemljišta, sa kojim je državni službenik odnosno namještenik u ugovornom odnosu, čije se postojanje dokazuje dostavljanjem potrebne dokumentacije.

**Član 33**

Stambena potreba državnog službenika i namještenika može se rješavati na osnovu udruživanja sredstava,i to:

1) sredstava organa i privrednog društva, preduzetnika, odnosno drugog pravnog lica radi rješavanja stambene potrebe supružnika i/ili

2) sredstava organa i učešća sopstvenih sredstava državnog službenika i namještenika.

IV. POSTUPAK ZA RJEŠAVANjE STAMBENIH POTREBA

**Član 34**

Postupak rješavanja stambenih potreba državnih službenika i namještenika u organima sprovodi komisija za stambena pitanja, koju imenuje starješina organa (u daljem tekstu: Komisija organa).

**Član 35**

Postupak za rješavanje stambenih potreba Komisija organa pokreće oglašavanjem raspoloživih stanova, građevinskog zemljišta, odnosno sredstava za dodjelu kredita na oglasnoj tabli organa.

Raspoloživim stanovima iz stava 1 ovog člana, smatraju se i stanovi koje državni službenici i namještenici, u postupku rješavanja svojih stambenih potreba stave na raspolaganje Komisiji i mogu biti predmet raspodjele po istom oglasu (vezana raspodjela).

Državni službenik i namještenik uz zahtjev za rješavanje stambene potrebe prilaže dokaze predviđene oglasom koje provjerava Komisija organa.

Državni službenik i namještenik koji rješava stambenu potrebu u skladu sa članom 33 ove odluke, dostavlja Komisiji organa dokaz o obezbijeđenim sredstvima za rješavanje stambene potrebe udruživanjem sredstava.

Državni službenik i namještenik koji dostavi netačne podatke predviđene oglasom isključuje se iz postupka rješavanja stambenih potreba.

**Član 36**

Na osnovu dostavljenih zahtjeva za rješavanje stambene potrebe, Komisija organa donosi odluku o utvrđivanju posebnih rang lista, na način i na osnovu kriterijuma utvrđenih ovom odlukom.

Odluka o utvrđivanju rang liste iz stava 1 ovog člana dostavlja se državnim službenicima i namještenicima koji su podnijeli zahtjev za rješavanje stambene potrebe na osnovu oglasa i objavljuje se na oglasnoj tabli organa.

Na odluku o utvrđenoj rang listi iz stava 1 ovog člana, podnosilac zahtjeva može podnijeti prigovor u roku od 15 dana od dana dostavljanja, odnosno objavljivanja na oglasnoj tabli organa.

Okolnosti koje mogu uticati na utvrđivanje redosljeda, uzimaju se u obzir do donošenja konačne rang liste.

Po prigovoru na odluku o utvrđenoj rang listi Komisije organa, odlučuje starješina organa.

Na osnovu konačne rang liste, starješina organa donosi rješenje.

**Član 37**

Rukovodilac organa u kome je bio zaposlen državni službenik i namještenik koji je izgubio život u vršenju službene dužnosti ili povodom vršenja službene dužnosti može riješiti stambenu potrebu supružniku ili licu koje sa državnim službenikom i namještenikom živi u vanbračnoj zajednici i djeci preminulog državnog službenika i namještenika bez oglašavanja.

V. PRELAZNA I ZAVRŠNE ODREDBE

**Član 38**

Postupci za rješavanje stambenih potreba državnih službenika i namještenika započeti prije stupanja na snagu ove odluke, rješavaće se u skladu sa odlukom i opštima aktima koji su bili na snazi u vrijeme podnošenja zahtjeva.

**Član 39**

Danom stupanja na snagu ove odluke prestaje da važi Odluka o rješavanju stambenih potreba državnih službenika i namještenika ("Službeni list CG", br. 69/08 i 23/09).

Danom stupanja na snagu ove odluke prestaju da važe opšti akti odnosno odredbe opštih akata kojima su propisani izvori sredstava, postupak, način i kriterijumi za rješavanje stambenih potreba zaposlenih u Fondu penzijskog i invalidskog osiguranja Crne Gore, Fondu za zdravstveno osiguranje Crne Gore, Zavodu za zapošljavanje Crne Gore, Fondu rada, Agenciji za mirno rješavanje radnih sporova i zaposlenih u nezavisnim tijelima, ako imaju status državnih službenika i namještenika u skladu sa posebnim zakonom.

**Član 40**

Ova odluka stupa na snagu osmog dana od dana objavljivanja u "Službenom listu Crne Gore".